Det var sent lørdag kveld politiet på Helgeland fikk melding om at en mann var skadet etter at en «kålrabikanon» eksploderte i Plurdalen i Rana. Kanonen var laget av en 200-liters varmtvannstank fylt med gass.

– Det skal ha vært et godt trykk i eksplosjonen. Han ble løftet opp i luften før han datt ned igjen på bakken. Han var ved bevissthet, men hadde veldig vondt i armen, sa operasjonsleder Ann Line Finanger til VG samme kveld.

Skrevet ut fra sykehus

Politiet har rutinemessig opprettet undersøkelsessak etter eksplosjonen. Foto: Helgeland politidistrikt

En mann i 50-årene pådro seg bruddskader da kanonen eksploderte. Foto: Helgeland politidistrikt

Mannen ble søndag ettermiddag skrevet ut fra sykehuset. Politiet på Helgeland opplyser at det foreløpig er opprettet en undersøkelsessak for å finne ut hva som skjedde. Mannen i 50-årene kan muligens vente seg en straff etter hendelsen.

– Det kan bli aktuelt med en straffereaksjon, dersom det viser seg at han har opptrådt uforsvarlig og utsatt både seg selv og andre for fare, sa politiadvokat Monica Nøtland til NRK søndag.

Eksploderte under bursdagsfeiring

Ifølge et øyenvitne VG har snakket med, skjedde ulykken under en bursdagsfeiring, hvor kanonen ble påtent. Politiet har så langt ingen formening om hvordan anretningen fungerer.

– Dette er nytt for oss. Jeg har bare hørt om potetkanon, så det er mulig denne fungerer på samme vis, sa Finanger til VG lørdag kveld.

En potetkanon er laget av plastrør, med et forbrenningskammer som bruker startgass eller andre typer brennbar gass. Gassen antennes, og eksplosjonen som oppstår gjør at prosjektilet, en potet, flyr ut av røret.

Laster Twitter-innhold Kunne ikke laste innhold, men du kan gå til twittermeldingen.